PMIndiaData/PMIndiaSum huggingface dataset:
பாட்னாவில் குரு கோவிந்த் சிங்கின் 350வது பிறந்தநாள் விழா கொண்டாட்டம் – பிரதமர் பங்கேற்பு

பீகார் தலைநகர் பாட்னாவில் இன்று நடைபெற்ற குரு கோவிந்த் சிங்கின் 350வது பிறந்தநாள் விழா கொண்டாட்டத்தில் பிரதமர் திரு நரேந்திர மோடி பங்கேற்றார். இந்நிகழ்ச்சியை குறிக்கும் வகையில் சிறப்பு அஞ்சல் தலைகள் வெளியிடப்பட்டன. இந்நிகழ்ச்சியில் உரையாற்றிய பிரதமர், குரு கோவிந்த் சிங் எப்படி பல்வேறு மக்களை எப்படி ஈர்த்தார் என்று உலகம் அறிய வேண்டும் என்று கூறினார். குரு கோவிந்த் சிங் தனது போதனைகள் மூலம் அறிவு புகட்டினார். அவரின் எண்ணங்கள் மற்றும் யோசனைகள் மூலம் பல்வேறு மக்களுக்கு ஊக்கம் அளித்தார். வீரம் தவிர்த்து, குரு கோவிந்த் சிங்கின் பல்வேறு குணங்கள் வியக்கத்தக்க வகையில் இருந்தன. சமூக பாகுபாட்டில் நம்பிக்கை இல்லாத அவர் அனைவரையும் சமமாக நடத்தினார் என்று பிரதமர் புகழாரம் சூட்டினார். வரும் தலைமுறையை குடி பழக்கத்தில் இருந்து காக்க, பீகார் முதல் அமைச்சர் திரு. நிதிஷ் குமார் எடுத்துள்ள முயற்சிகளை பிரதமர் பாராட்டினார். நாட்டின் வளர்ச்சியில் பீகார் மாநிலம் முக்கிய பங்கு வகிக்கும் என்று பிரதமர் உறுதி அளித்தார்.
2018 ஆசிய விளையாட்டுப் போட்டிகளில் மிகச்சிறப்பாக விளையாடிய இந்திய அணியினரை பிரதமர் பாராட்டியுள்ளார்

2018 ஆசிய விளையாட்டுப் போட்டிகளில் மிகச்சிறப்பாக விளையாடிய இந்திய அணியினரை பிரதமர் திரு. நரேந்திர மோடி பாராட்டியுள்ளார். “2018-ல் ஆசிய விளையாட்டுப் போட்டிகள் நிறைவடைந்த நிலையில், இந்திய அணியினரை அவர்களின் மிகச்சிறந்த செயல்பாட்டுக்காக நான் மீண்டும் ஒருமுறை பாராட்டுகிறேன். ஆசிய விளையாட்டுப் போட்டிகள் வரலாற்றில் 2018-ஆம் ஆண்டின் விளையாட்டுகள் இந்தியாவிற்கு மிகச்சிறந்ததாக அமைந்துள்ளன. இந்தப் போட்டிகளில் பங்கேற்ற அனைத்து வீரர்களும் வீராங்கனைகளும் இந்தியாவின் பெருமிதமாக விளங்குகின்றனர். 2018 ஆசிய விளையாட்டுப் போட்டிகளில் நமது இடத்தை நாம் நிலைநிறுத்தியிருக்கிறோம். வரலாற்று ரீதியாக நாம் வலுப்பெற்றிருக்கிறோம். இந்த விளையாட்டுக்களில் நாம் பல வெற்றிகளை ஈட்டியிருக்கிறோம். இவ்வளவு வெற்றிகள் முன்பு நமக்குக் கிடைத்ததில்லை. இது அதிகபட்ச ஆக்கப்பூர்வமான அறிகுறியாகும். இந்தியர்களின் விளையாட்டுத் திறனுக்கு இது நல்ல எடுத்துக்காட்டாக உள்ளது. விளையாட்டு வீரர்கள் வீராங்கனைகளின் பயிற்சியாளர்களுக்கும், உதவியாளர்களுக்கும், பெற்றோர்களுக்கும், குடும்பத்தினருக்கும், நண்பர்களுக்கும் நான் வணக்கம் செலுத்துகிறேன். நமது சாம்பியன்களுக்கு தொடர்ச்சியான ஆதரவைத்தந்த உங்களுக்கு நன்றி. நமது விளையாட்டு வீரர்கள் வீராங்கனைகள் அனைவரின் எதிர்கால முயற்சிகளுக்கு எனது நல்வாழ்த்துகள். எப்போதும் நினைவுகூரத்தக்க 2018 ஆசிய விளையாட்டுப் போட்டிகளை நடத்திய இந்தோனேஷிய அதிபர் ஜோகோ விடோடோவுக்கும் அந்நாட்டு மக்களுக்கும் பாராட்டுகள். விளையாட்டு வீரர்களும், வீராங்கனைகளும் மகத்தான செயல்பாடுகளையும், விளையாட்டு உணர்வையும் இந்த விளையாட்டு போட்டிகளில் வெளிப்படுத்தினர்” என்று பிரதமர் தொடர்ச்சியான டுவிட்டர் செய்திகளில் தெரிவித்தார்.
புதிய மெட்ரோ ரயில் வழித் தடத்தை டிசம்பர் 25-ல் தொடங்கி வைக்கிறார் பிரதமர்; நொய்டா, தெற்கு டெல்லி இடையேயான பயண நேரம் குறையும்

டெல்லி மெட்ரோ ரயில் திட்டத்தில் புதிய மஜந்தா நிற வழித் தடத்தை (Magenta line) பிரதமர் திரு. நரேந்திர மோடி, டிசம்பர் 25-ம் தேதி தொடங்கிவைக்கிறார். இந்த வழித்தடம், நொய்டாவில் உள்ள தாவரவியல் பூங்காவை டெல்லியில் உள்ள கல்காஜி கோவிலுடன் இணைக்கிறது. இதன்மூலம், நொய்டா மற்றும் தெற்கு தில்லி இடையேயான பயண நேரம் குறிப்பிடத்தகுந்த அளவு குறையும். இந்த நிகழ்ச்சியையொட்டி, நொய்டாவில் பொதுக் கூட்டத்திலும் பிரதமர் உரையாற்ற உள்ளார். நாட்டில் நகர்ப்புற போக்குவரத்தை நவீனமயமாக்கும் மத்திய அரசின் நடவடிக்கையில், மேலும் ஒரு இணைப்பை புதிய வழித்தடம் உருவாக்க உள்ளது. இது பொதுமக்களுக்கான அதிவேக நகர்ப்புற போக்குவரத்து அமைப்பில் சுற்றுச்சூழலுக்கு பாதிப்பு இல்லாத மற்றும் தொழில்நுட்ப அடிப்படையிலான முயற்சியாக உள்ளது. இது 2017-ம் ஆண்டில் பிரதமர் தொடங்கிவைக்கும் மூன்றாவது மெட்ரோ ரயில் வழித்தடமாகும். இதற்கு முன்னதாக, கொச்சி மெட்ரோ ரயில் பாதையை கடந்த ஜூன் மாதத்திலும், ஐதராபாத் மெட்ரோ ரயில் பாதையை நவம்பர் மாதத்திலும் பிரதமர் நாட்டுக்கு அர்ப்பணித்தார். இந்த நிகழ்ச்சியின்போது, புதிய வழித்தடத்தில் பிரதமர் பயணம் மேற்கொள்வார். பின்னர், பொதுக் கூட்டம் நடைபெறும் இடத்துக்கு வந்துசேர்வார். தேசிய தலைநகரப் பகுதியில் நிகழ்ச்சிகளில் பங்கேற்பதற்காக செல்லும்போது, பிரதமர் திரு. நரேந்திர மோடி அடிக்கடி மெட்ரோ ரயிலைப் பயன்படுத்துகிறார். 2016-ம் ஆண்டு ஜனவரி மாதத்தில், பிரதமர் திரு. நரேந்திர மோடியும், அப்போதைய பிரான்ஸ் அதிபர் பிரான்கோயிஸ் ஹாலண்டேவும், டெல்லியிலிருந்து குர்கானுக்கு மெட்ரோ ரயிலில் பயணம் மேற்கொண்டு, சர்வதேச சூரிய கூட்டமைப்பின் தலைமையகத்துக்கு கூட்டாக அடிக்கல் நாட்டி வைத்தனர். மிகவும் அண்மையில், கடந்த ஏப்ரல் 2017-ல், பிரதமர் திரு.நரேந்திர மோடியும், ஆஸ்திரேலிய பிரதமர் மால்கோல்ம் டர்ன்புல்-லும் அக்ஷர்தாம் கோவில் வரை மெட்ரோ ரயிலில் பயணம் மேற்கொண்டனர். பொதுமக்களுக்கான அதிவேக போக்குவரத்து முறைகள் மூலம், இணைப்பை வலுப்படுத்துவதை நோக்கமாகக் கொண்டு, கடந்த மூன்றரை ஆண்டுகளில் மத்திய அரசு, சுமார் 165 கிலோமீட்டர் தொலைவுக்கு 9 மெட்ரோ ரயில் திட்டங்களை தொடங்கிவைத்துள்ளது. 140 கிலோமீட்டருக்கும் அதிகமான தொலைவுக்கான 5 புதிய மெட்ரோ ரயில் திட்டங்களுக்கு ஒப்புதல் அளிக்கப்பட்டுள்ளது. அடுத்த இரண்டு ஆண்டுகளில் சுமார் 250 கிலோமீட்டர் தொலைவுக்கான மெட்ரோ ரயில் வழித் தடங்களை தொடங்கிவைக்க திட்டமிடப்பட்டுள்ளது.
பாரம்பரிய மருத்துவத்துறை சார்ந்த ஒத்துழைப்புக்கான இந்தியா மற்றும் ஈக்வடோரியல் கினியா  இடையே புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பாரம்பரிய மருத்துவத்துறை சார்ந்த ஒத்துழைப்புக்கான இந்தியா மற்றும் ஈக்வடோரியல் கினியா இடையே புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை பின்னேற்பு ஒப்புதல் வழங்கியது. 2018 ஏப்ரல் 8ம் தேதியன்று இந்த ஒப்பந்தம் கையெழுத்தானது. பாரம்பரிய மருத்துவமுறையில் இருநாடுகளுக்கும் இடையிலான இருதரப்பு ஒத்துழைப்பை மேம்படுத்த இந்த புரிந்துணர்வு ஒப்பந்தம் உதவும். ஆராய்ச்சி, பயிற்சி வகுப்புகள், மாநாடுகள், கூட்டங்கள், நிபுணர்கள் பரிவர்த்தனை, ஆகியவற்றை மேற்கொள்ள தேவையான செலவினம் ஆயுஷ் அமைச்சகத்தின் தற்போதைய திட்டங்கள் மற்றும் பட்ஜெட் ஒதுக்கீடுகள் ஆகியவற்றிலிருந்து மேற்கொள்ளப்படும். பின்னணி: இந்தியாவின் பாரம்பரிய மருத்துவமுறை ஆயுர்வேதம், யோகா, இயற்கை வைத்தியம், யூனானி, சித்தா, சோவா ரிக்பா மற்றும் ஹோமியோபதி நன்கு அமைக்கப்பட்டு குறியீடுகள் செய்யப்பட்டு ஆவணப்படுத்தப்பட்டுள்ளன. இந்தப் பாரம்பரிய மருத்துவமுறைகளை மேம்படுத்தி, விரிவாக்கி உலகமயமாக்குவதற்கு அதிகாரம் பெற்ற ஆயுஷ் அமைச்சகம் மலேஷியா, டிரினிடாட் மற்றும் டொபாகோ, ஹங்கேரி, பங்களாதேஷ், நேபாளம், மொரிஷியஸ், மங்கோலியா, ஈரான், சாவோ டோமி மற்றும் பிரின்ஸ்பி போன்ற நாடுகளுடன் புரிந்துணர்வு ஒப்பந்தங்களை செய்து கொண்டுள்ளது.
டாக்டர்.தெம்சுலா ஆவோ மறைவிற்கு பிரதமர் இரங்கல்

இலக்கிய பணிகள் மூலம் சிறந்த நாகா கலாச்சாரத்தை பிரபலப்படுத்திய டாக்டர் தெம்சுலா ஆவோ மறைவிற்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். இது குறித்து பிரதமர் வெளியிட்டுள்ள ட்விட்டர் பதிவில்; “இலக்கிய பணிகள் மூலம் சிறந்த நாகா கலாச்சாரத்தை பிரபலப்படுத்திய டாக்டர் தெம்சுலா ஆவோ மறைவு செய்தி அறிந்து கவலையடைந்தேன். கல்வி மற்றும் கலாச்சார துறைகளில் அவர் ஆற்றிய பங்கு குறிப்பிடத்தக்கது. அவருடைய குடும்பத்தினர் மற்றும் நண்பர்களுக்கு இரங்கலை தெரிவித்துக்கொள்கிறேன். அவருடைய ஆன்மா சாந்தியடையட்டும்” என்று குறிப்பிட்டுள்ளார்.
துவாரகா சாரதா பீட சங்கராச்சாரியார் சுவாமி ஸ்வரூபானந் சரஸ்வதி மறைவுக்குப்  பிரதமர் இரங்கல் தெரிவித்துள்ளார்

துவாரகா சாரதா பீட சங்கராச்சாரியார் சுவாமி ஸ்வரூபானந் சரஸ்வதி மறைவுக்குப் பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். ட்விட்டர் செய்தியில் பிரதமர் கூறியிருப்பதாவது: "துவாரகா சாரதா பீட சங்கராச்சாரியார் சுவாமி ஸ்வரூபானந் சரஸ்வதி மறைவு மிகவும் வருத்தமளிக்கிறது. இந்த சோகமான தருணத்தில் அவரைப் பின்பற்றுவோருக்கு எனது இரங்கல்கள். ஓம் சாந்தி!"
பெல்மாண்ட் மன்ற செயலகத்தை ஆதரிக்கும் கூட்டு ஒப்பந்தத்திற்கு மத்திய அமைச்சரவை ஒப்புதல் அளித்தது.

பிரதமர் மோடி தலைமையிலான மத்திய அமைச்சரவை 2015 ஜனவரி முதல் 2017 டிசம்பர் வரை பெல்மாண்ட் மன்ற செயலகத்தை 40,000 யூரோ செலவில் ஆதரிக்கும் பிரெஞ்சு தேசிய ஆராய்ச்சி நிறுவனத்துடனான (ANR), கூட்டு ஒப்பந்தத்திற்கு ஒப்புதல் அளித்துள்ளது. மேலும் 2017க்கு பிறகும் பெல்மாண்ட் மன்ற தலைமைச்செயலகத்திற்கு பொருளாதார ஆதரவு அளிக்கவும் மத்திய அமைச்சரவை ஒப்புதல் அளித்துள்ளது. 2009ல் உருவாக்கப்பட்ட பெல்மாண்ட் மன்றம் உலக சுற்றுச்சூழல் மாற்ற ஆராய்ச்சி மற்றும் சர்வதேச விஞ்ஞான கழகங்களில் பங்காற்றும் உலகின் உயர்மட்ட நிதி வழங்குவோர்களை உள்ளடக்கிய குழு. சர்வதேச சுற்றுச்சூழல் குறித்து கண்டறியவும், ஆராய்ச்சி செய்யவும் அருமையான வாய்ப்புகளை வழங்குவதோடு, இயற்கை, சமூக விஞ்ஞானிகள் மற்றும் சர்வதேச வளங்களை கூட்டாக பணியாற்ற வைத்து தீர்வுகளை வழங்குகிறது. ஆஸ்திரேலியா, பிரேசில், கனடா, ஐரோப்பிய ஆணையம், பிரெஞ்சு, ஜெர்மனி, ஜப்பான், நெதர்லாந்து, தென் ஆப்ரிக்கா, இங்கிலாந்து மற்றும் அமெரிக்கா ஆகிய நாடுகளோடு, பெல்மாண்ட் மன்றத்தில் இந்தியாவும் உறுப்பினராக இருக்கிறது. புவி அறிவியல் அமைச்சகம் (MoES) இந்தியாவை பெல்மாண்ட் மன்றத்தில் 2012ஆம் ஆண்டில் இருந்து பிரதிநிதித்துவப்படுத்தி வருகிறது. பெல்மாண்ட் நடவடிக்கைகளை ஒழுங்குபடுத்தும் வகையில், சுழற்சி முறையில் உறுப்பினர்களால் பெல்மாண்ட் மன்ற செயலகம் நடத்தப்படுகிறது.. ஜனவரி 2015ல் இருந்து 2017 டிசம்பர் வரை பிரெஞ்சு அரசு நடத்தி வந்தது. இதற்கு ஆகும் செலவை பெல்மாண்ட் மன்ற உறுப்பினர்கள் ஏற்றுக்கொள்வார்கள். தாக்கம்:
மத்திய ஆயுதக் கிடங்கில் தீ விபத்து – பிரதமர் வருத்தம்

மஹராஷ்டிரா மாநிலம் புல்கானில் உள்ள ஆயுதக் கிடங்கில் தீ விபத்தால் ஏற்பட்ட உயிர் இழப்பிற்கு பிரதமர் திரு நரேந்திர மோடி வருத்தம் தெரிவித்துள்ளார். மஹராஷ்டிரா மாநிலம் புல்கானில் உள்ள ஆயுதக் கிடங்கில் தீ விபத்தினால் ஏற்பட்ட உயிர் இழப்பு மிகுந்த வருத்தம் அளிக்கிறது. எனது எண்ணங்கள் பாதிக்கப்பட்ட குடும்பத்தினருடன் உள்ளது. காயமடைந்தவர்கள் விரைவில் குணமடைய நான் பிரார்த்திக்கிறேன். பாதுகாப்பு அமைச்சர் மனோகர் பாரிக்கர் சம்பவம் நடைபெற்ற இடத்தை பார்வையிட்டு, நிலைமை குறித்து ஆய்வு செய்யுமாறு கேட்டுள்ளேன் என்று பிரதமர் தனது டுவிட்டர் பக்கத்தில் தெரிவித்துள்ளார்.
திறன் மேம்பாடு, ஆராய்ச்சி மற்றும் மேம்பாடு, நிலத்தடி நீர் மேலாண்மை ஆகியவற்றில் இந்தியா-ஆஸ்திரேலியா இடையோன ஒப்பந்தத்துக்கு மத்திய அமைச்சரவை ஒப்புதல்

மத்திய நிலத்தடி நீர் வாரியம் (CGWB), நீர்வளம், நதி மேம்பாடு மற்றும் கங்கை புதுப்பிப்பு துறை மற்றும் ஆஸ்திரேலியாவின் நிலத்தடி நீர் மேலாண்மை நிறுவனமான மார்வி பார்ட்னர்ஸ் ஆகியவை இடையே கடந்தாண்டு அக்டோபரில் செய்து கொள்ளப்பட்ட புரிந்துணர்வு ஒப்பந்தம் குறித்து பிரதமர் திரு.நரேந்திர மோடி தலைமையிலான மத்திய அமைச்சரவையிடம் எடுத்துக் கூறப்பட்டது. நிலத்தடி நீர் உட்பட நீர்வளங்களை மேம்படுத்துவதற்கான பயிற்சி மற்றும் கல்வியில் ஒத்துழைப்புடன் செயல்படவும், வேளாண்மை, நகர்ப்புறம், தொழிற்சாலைகள் மற்றும் சுற்றுச்சூழல் தேவைக்கான நீர்பாதுகாப்பு பற்றிய ஆராய்ச்சி ஆகியவற்றுக்காக இந்த புரிந்துணர்வு ஒப்பந்தம் செய்யப்பட்டது. இந்த ஒப்பந்தத்துக்கு மத்திய அமைச்சரவை ஒப்புதல் அளித்தது.
ரயில்வே கன்வென்ஷன் குழு (2014) தனது ஆறாவது அறிக்கையில் பொது வருவாய்க்கு 2016-17க்கு ரயில்வே அளிக்க வேண்டிய ஈவுத் தொகை விகிதம் மற்றும் இதர விஷயங்கள் தொடர்பான பரிந்துரைகளை ஏற்பதற்கான தீர்மானத்துக்கு அமைச்சரவை ஒப்புதல்

2016-17ம் ஆண்டுக்கு பொது வருவாய்க்கு ரயில்வே அளிக்க வேண்டிய ஈவுத் தொகையை ஒரே ஒருமுறை மட்டும் தள்ளுபடி செய்ய ரயில்வே கன்வென்ஷன் குழு அளித்த பரிந்துரையை ஏற்பதற்கு நாடாளுமன்றத்தின் இரு அவைகளிலும் தீர்மானம் கொண்டு வர ரயில்வே அமைச்சகம் கொண்டு வந்த யோசனைக்கு பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது.
அலுவல் ரீதியான வளர்ச்சிக்காக வெளிநாட்டு உதவி பெறும் கொள்கை விதிகளில் மாறுதல் செய்ய அமைச்சரவைக் குழு ஒப்புதல்.

பிரதமர் திரு நரேந்திர மோடி தலைமையில் கூடிய மத்திய அமைச்சரவைக் குழு, அலுவல் ரீதியான வளர்ச்சிக்காக உதவி செய்யும் கொள்கை விதிகளில் மாறுதல் செய்ய ஒப்புதல் அளித்தது. மாற்றம் செய்ப்பட்ட விதிகள் பின்வருமாறு. பிரதமரின் ஒப்புதலோடு நிதி அமைச்சர் மற்றும் வெளியுறவுத் துறை அமைச்சர் ஆகியோர், தற்போது உள்ள இருதரப்பு பங்கு நாடுகளான, அமெரிக்கா, பிரிட்டன், ஜப்பான், ஜெர்மனி, ப்ரான்ஸ், இத்தாலி, கனடா, ரஷ்யா மற்றும் ஐரோப்பிய கமிஷன் மற்றும் ஐரோப்பிய யூனியன் நாடுகள் அல்லாமல் இதர நாடுகளில் இருந்து பரஸ்பர உதவியை ஏற்றுக் கொள்ள ஒப்புதல் அளிக்கலாம். முதலீடு சார்ந்த திட்டங்களுக்கும், சிறப்பு வாய்ந்த இதர திட்டங்களுக்கும் பின்வரும் நிபந்தனைகளுக்கு உட்பட்டு சிறப்பு கடன் பெறலாம். 1) பிற நாடுகளில் இருந்து பெறப்படும் கடன் குறைந்த பட்சம் 1 பில்லியன் டாலர்களாக இருக்க வேண்டும். இதில் 50 சதவீதம் சாதாரண கடனாக இருக்கும் (சிறப்புக் கடன் அல்ல) 2) எல்லா ஒப்பந்தங்களுக்குமான (பொருட்கள், சேவைகள், ஆலோசனைகள் உட்பட) வரையறை கடன் வழங்கும் நாட்டின் நிறுவனங்கள் மற்றும் இந்திய நிறுவனங்களோடு முடிக்கப்பட வேண்டும். இரு நாட்டு கூட்டணியில் உள்ள நிறுவனங்களில் இந்திய நிறுவனங்கள் / இந்தியர்களின் பங்கு 50 சதவீதத்துக்கும் அதிகம் இருக்க வேண்டும். 3) மேலே கூறப்பட்ட நிபந்தனை 2ல் உள்ளபடி போதுமான விண்ணப்பங்கள் வராவிட்டால், நிபந்தனைகளைத் தளர்த்தி, சர்வதேச டெண்டருக்கு செல்ல இயலும். 4) நிதி தரும் நாட்டில் இருந்து பெறப்படும் பொருட்கள் மற்றும் சேவைகளின் அளவு 30 சதவிகிதத்துக்கு மிகாமல் இருக்க வேண்டும். 5) ஆண்டு வட்டி விகிதம் 0.3 சதவிகிதத்துக்கு (அனைத்து கட்டணங்களையும் சேர்த்து) மிகாமல் இருக்க வேண்டும். கடனுக்கான கால அளவு 40 ஆண்டுக்கு குறைவாக (திருப்பிச் செலுத்த 10 ஆண்டு கால தடை உட்பட) இருக்கக் கூடாது. 6) 250 மில்லியன் டாலர்களுக்கு குறையாத மதிப்பில் இருக்கும் தனிப்பட்ட திட்டங்களே, இந்த சிறப்புக் கடனுக்கு தகுதி பெறும். 7) மாநில அரசால் (தனியாகவோ கூட்டாகவோ) செயல்படுத்தப்படும் திட்டங்களில் சம்பந்தப்பட்ட மாநில அரசிடம் ஒப்புதல் பெற வேண்டும். இந்த திருத்தப்பட்ட விதிகளில் தேவையான விதிவிலக்குகளை அளிக்கவும், விதிகளை தளர்த்தவும், நிதி அமைச்சருக்கு அதிகாரம் உண்டு. உள்கட்டமைப்பு திட்டங்களுக்காகவும், இதர முக்கியத்துவம் வாய்ந்த திட்டங்களுக்காகவும் பரஸ்பரம் ஒப்புக் கொண்டபடி, பெறப்படும் இது போன்ற சிறப்புக் கடன்கள், இந்த திட்டங்களுக்கான முதலீட்டுத் தேவைகளை நிறைவேற்றும் என்று எதிர்பார்க்கப்படுகிறது. இந்த முடிவு, உள்கட்டமைப்பு மற்றும் இதர முக்கியத்துவம் வாய்ந்த கட்டுமானத் திட்டங்களுக்கான முதலீட்டை சேகரிக்கும் என்றும் எதிர்ப்பார்க்கப்படுகிறது. இத்தகைய பொருளாதார நடவடிக்கைகள் வேலைவாய்ப்பை அதிகரித்து, உள்கட்டமைப்பை ஊக்குவிக்கும். எங்கெல்லாம் சாத்தியமோ, அங்கெல்லாம் தொழில்நுட்ப பரிமாற்றம் செய்யப்பட்டு, மேக் இன் இந்தியாவை எங்கெல்லாம் சாத்தியமோ அங்கு அமல்படுத்த வேண்டும்.
இந்தியாவுக்கும், பாலின சமத்துவம் மற்றும் பெண்கள் மேம்பாட்டுக்கான ஐக்கிய நாடுகள் அமைப்புக்கும் (ஐநா பெண்கள்) இடையேயான புரிந்துணர்வு ஒப்பந்தத்துக்கு அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்தியாவுக்கும், பாலின சமத்துவம் மற்றும் பெண்கள் மேம்பாட்டுக்கான ஐக்கிய நாடுகள் அமைப்புக்கும் (ஐநா பெண்கள்) இடையே புரிந்துணர்வு ஒப்பந்தம் மேற்கொள்ள ஒப்புதல் அளிக்கப்பட்டது. இதில், பஞ்சாயத்து ராஜ் அமைச்சகத்துக்கு தொழில்நுட்ப உதவி வழங்க பரிந்துரை செய்யப்படுகிறது. இதன்படி, சட்டங்கள், கொள்கைகள் மற்றும் திட்டங்கள் மூலம், பாலின சமத்துவத்துக்கான சரிசமமான வாய்ப்புகளை உருவாக்க பஞ்சாயத்து ராஜ் அமைப்புகள் போன்ற ஆளுமை அமைப்புகளுக்கு திறனை வலுப்படுத்த வழிவகை செய்யப்படுகிறது. பஞ்சாயத்து ராஜ் அமைச்சகமும், ஐ.நா. பெண்கள் அமைப்பும் ஒன்றுடன் ஒன்று இணைந்து பணியாற்றும். இதன்மூலம், பஞ்சாயத்து ராஜ் அமைப்புகளில் தேர்ந்தெடுக்கப்பட்ட பெண்கள் பிரதிநிதிகள், தங்களை மேம்படுத்திக் கொள்ளவும், தங்களது திறனை வலுப்படுத்தவும் பெண்களின் பங்களிப்பு ஊக்கப்படுத்தப்படுகிறது. கடந்தகால சிறப்பான செயல்பாடுகள் மூலம், இரு தரப்பும் ஆளுமை நடவடிக்கைகளில் பங்கேற்பை வடிவமைக்க இணைந்து பணியாற்றுவார்கள். மேலும், பாலின சமத்துவ ஆளுமையை ஊக்குவிக்கும் வகையில், சட்டங்கள், கொள்கைகள் மற்றும் திட்டங்களை சிறப்பான முறையில் செயல்படுத்துவார்கள். பஞ்சாயத்து ராஜ் அமைச்சகத்தின் திறன் வளர்ப்பு முயற்சிகள் உள்ளிட்டவை மூலம், பரஸ்பரம் பயனடைவதை ஊக்குவிக்க இரு தரப்பும் ஒப்புக் கொண்டுள்ளனர். மேலும், தங்களது சிறந்த ஆளுமை, பாலின சமத்துவம் மற்றும் பெண்கள் மேம்பாட்டு நடவடிக்கைகளை பகிர்ந்துகொள்வர். இந்த நடவடிக்கைகள் மூலம், நீண்டகால அடிப்படையில், இந்தியாவில் உள்ள கிராமப்புற பெண்களின் தரம் உயர வழி ஏற்படும். மேலும், செயல்பாடுகள் மற்றும் நீடித்த வளர்ச்சி இலக்குகளுக்கான பீஜிங் உடன்படிக்கையின்படி, பெண்களுக்கு எதிரான அனைத்து வகையான பாகுபாடுகளையும் நீக்கும் (CEDAW) இந்தியாவின் வாக்குறுதியை நிறைவேற்ற உதவும். இந்த புரிந்துணர்வு ஒப்பந்தம் மூலம், பஞ்சாயத்து ராஜ் அமைச்சகமும், ஐ.நா. பெண்கள் அமைப்பும் இணைந்து மேற்கொள்ளும் சிறப்பு நடவடிக்கைகளின் செயல்பாடுகள், குறிப்பிட்ட கால வரம்புக்குள் பலன் கிடைக்க வழி ஏற்படும். மேலும், இது ஐக்கிய நாடுகள் வளர்ச்சி உதவி செயல்பாடுகளின் (UNDAF), விரிவான ஒத்துழைப்பு வழிமுறைகளுக்குள் செயல்படுத்தப்படும். இந்த முக்கியத்துவம் வாய்ந்த ஒத்துழைப்பை செயல்படுத்த புரிந்துணர்வு ஒப்பந்தம் வழிவகை செய்யும். இந்த புரிந்துணர்வு ஒப்பந்தத்தின் நடவடிக்கைகள், ஆந்திரப்பிரதேசம், தெலுங்கானா, ஒடிசா, கர்நாடகா, ராஜஸ்தான், மத்தியப்பிரதேசம் ஆகிய 6 மாநிலங்களில் மாவட்டம் மற்றும் துணை-மாவட்ட அளவில் செயல்படுத்தப்படும்.
பைக்கா கிளர்ச்சி குறித்த நினைவு அஞ்சல் தலை  மற்றும் நாணயத்தை, பிரதமர் வெளியிட்டார், ஐஐடி புவனேஸ்வர் வளாகத்தை பிரதமர் நாட்டுக்கு அர்ப்பணித்தார்

டிசம்பர் 24 2018 அன்று பிரதமர் திரு நரேந்திர மோடி ஒடிசா மாநிலத்திற்கு பயணம் மேற்கொண்டார். புவனேஸ்வரில் உள்ள இந்திய தொழில்நுட்பக் கழகத்தில் நடைபெற்ற நிகழ்ச்சியில், பைக்கா கிளர்ச்சி நினைவாக அஞ்சல் தலை மற்றும் நாணயத்தை வெளியிட்டார். 1817 ஆம் ஆண்டு ஒடிசாவில் வீரம் செறிந்த பைக்கா இன மக்கள் ஆங்கிலேயர்களுக்கு எதிராக போராட்டம் மேற்கொண்டனர் என்பது குறிப்பிடத்தக்கது. புவனேஸ்வரில் உள்ள உத்கல் பல்கலைக்கழகத்தில் பைக்கா கிளர்ச்சி பற்றிய ஆய்வு மேற்கொள்வதற்காக தனி பிரிவு அமைக்கப்படும் என்று அறிவிக்கப்பட்டது. லலித் கிரி அருங்காட்சியகத்தையும் பிரதமர் திறந்து வைத்தார். ஒடிசாவில் உள்ள லலித் கிரி மிகவும் பிரபலமான தொல்லியல் முக்கியத்துவம் வாய்ந்த புத்த மத மையம் என்பது குறிப்பிடத்தக்கது. இங்கு ஸ்தூபிகள், விகாரங்கள் மற்றும் புத்தர் சிலைகள் வைக்கப்பட்டுள்ளன. ஐ ஐ டி புவனேஸ்வர் வளாகத்தை பிரதமர் திரு நரேந்திர மோடி நாட்டுக்கு அர்ப்பணித்தார். புவனேஸ்வரில் உள்ள புதிய ஈ எஸ் ஐ சி மருத்துவமனையையும் அவர் துவக்கி வைத்தார். மேலும் அவர் எரிவாயு குழாய் மற்றும் சாலைத் திட்டத்திற்கான அடிக்கல்லை நாட்டினார். இந்நிகழ்ச்சியில் பேசிய பிரதமர், இன்று துவங்கப்பட்ட அல்லது அடிக்கல் நாட்டப்பட்ட திட்டங்களின் மொத்த மதிப்பு ரூ.14 ஆயிரம் கோடியாகும் என்று தெரிவித்தார். மத்திய அரசு கிழக்கு இந்தியாவை தெற்காசியாவின் நுழைவாயிலாக மேம்படுத்துவதை லட்சியமாக கொண்டுள்ளது என்று பிரதமர் கூறினார். ஐ ஐ டி புவனேஸ்வர், ஒடிசாவின் தொழில் வளர்ச்சியை அதிகரித்து, மக்களின் வாழ்க்கைத் தரத்தை உயர்த்தக்கூடிய தொழில் நுட்பங்களை கொண்டு வரும் வகையில் செயல்படும் என்று கூறினார். ஒடிசா மாநிலத்தில் சுகாதார உள்கட்டமைப்பு, சாலைகள் இணைப்பு, எண்ணெய் மற்றும் எரிவாயு குழாய்கள் உள்கட்டமைப்பு போன்ற விரிவாக்கத் திட்டங்கள் குறித்தும் பிரதமர் விவரித்தார். ஒடிசாவின் ஒட்டுமொத்த வளர்ச்சிக்காக மத்திய அரசு உறுதிபூண்டுள்ளதை பிரதமர் நினைவுகூர்ந்தார்.
இந்தியா-பிரேசில் இடையே மழலைப் பருவத் துறையில் இருதரப்பு ஒத்துழைப்புக்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்திய மகளிர் மற்றும் குழந்தைகள் மேம்பாட்டு அமைச்சகத்திற்கும், பிரேசில் நாட்டின் குடியுரிமை அமைச்சகத்திற்கும் இடையே, மழலைப் பருவ துறையில் இருதரப்பு ஒத்துழைப்புக்காக கையெழுத்திடப்பட்ட புரிந்துணர்வு ஒப்பந்தத்திற்கு ஒப்புதல் வழங்கப்பட்டது. பயன்கள் மழலைப் பருவத்தினர் ஆரோக்கியம் குறித்த விஷயத்தில், இருதரப்பு ஒத்துழைப்பை அதிகரிப்பதற்காக இருநாடுகளுக்கும் இடையிலான நட்புறவை இது வலுப்படுத்தும். மழலைப் பருவத்தினரின் ஆரோக்கியத்திற்காக இருநாடுகளிலும் மேற்கொள்ளப்படும் சிறப்பான நடைமுறைகளை பகிர்ந்து கொள்வதன்மூலம், இருநாடுகளும் பயனடையும்.
தேசிய ரூர்பன் இயக்கத்தை பிரதமர் துவக்கி வைத்தார்

பிரதமர் நரேந்திர மோடி சத்திஸ்கர் மாநிலம் ராஜ்நந்த்காவுன் மாவட்டத்திலுள்ள குருபாட்டிலிருந்து தேசிய ரூர்பன் இயக்கத்தை இன்று தொடங்கி வைத்தார். நிகழ்ச்சியில் பேசிய பிரதமர், ‘கிராமத்தின் ஆன்மாவையும் நகரத்தின் வசதிகளையும்’ கொண்டதாக, தொகுப்பு முறையிலான வளர்ச்சிக்கு வழிவகுப்பதாக இந்த ரூர்பன் இயக்கம் அமையும் என்று குறிப்பிட்டார். அனைத்து வசதிகளையும் கொண்ட கிராமங்களை உருவாக்குவதன் மூலம், வசதியான நகரங்கள் என்ற அரசின் முன்முயற்சிக்கு அவை உறுதுணையாக அமையும் என்றும் அவர் குறிப்பிட்டார். ரூர்பன் தொகுப்புகள் வளர்ச்சிக்குத் தூண்டுதலாக அமைகின்ற பொருளாதார நடவடிக்கைகளின் மையமாகவும், அருகிலுள்ள கிராமங்களின் வாழ்க்கைத் தரத்தை மேம்படுத்துவதாகவும் அமையும் என்றும் பிரதமர் தெரிவித்தார். நாடு புதிய வளர்ச்சிப் பாதையில் சென்று கொண்டிருக்கிறது என்றும் பிரதமர் குறிப்பிட்டார். இதற்கான ஓர் எடுத்துக்காட்டு இந்த ரூர்பன் இயக்கமானது புதுதில்லியிலிருந்து துவக்கப்படாமல் சத்திஸ்கர் மாநிலத்தின் ராஜ்நந்த்காவுன் மாவட்டத்திலுள்ள குருபாட்டிலிருந்து இன்று துவக்கப்படுவதாகவும் அவர் குறிப்பிட்டார். கிராமங்கள், பழங்குடிகள் வாழும் பகுதிகளுக்கே இப்போது அரசு நடவடிக்கைகள் கொண்டுவரப்படுகின்றன என்றும் அவர் கூறினார். பொது இடங்களில் காலைக் கடன்களை கழிக்கும் பழக்கம் முற்றிலுமாக ஒழிக்கப்பட்ட பகுதி என்ற பெருமையை எட்டியுள்ளதற்காக அருகிலுள்ள கிராமங்கள், மக்கள் குழுக்கள் ஆகியவற்றையும் பிரதமர் பாராட்டினார். முன்னதாக, வளர்ச்சித் திட்டங்களை நிறைவேற்றுவதைச் சித்தரிக்கும் வகையில், இந்த நிகழ்ச்சி வளாகத்தில் ஏற்பாடு செய்யப்பட்டிருந்த, ஒரு கண்காட்சியையும் பிரதமர் பார்வையிட்டார்.
அமெரிக்க பாதுகாப்புத் துறை அமைச்சர் அஷ்டான் கார்டர் பிரதமருடன் சந்திப்பு

அமெரிக்க பாதுகாப்புத் துறை அமைச்சர் திரு. அஷ்டான் கார்டரை பிரதமர் திரு. நரேந்திர மோடி தில்லியில் இன்று வரவேற்றார். இரு நாடுகளுக்கும் இடையேயான இரு தரப்பு பாதுகாப்பு ஒத்துழைப்பு திருப்திகரமாக உள்ளது. பாதுகாப்பு துறையில் “இந்தியாவில் உற்பத்தி செய்வோம்” திட்டத்தில் பாதுகாப்பு தொழில்நுட்பம் மற்றும் வர்த்தக முயற்சிகள் இரு நாடுகளிலும் வளர்ச்சியை கொண்டுவரும் என்று நம்புவதாக பிரதமர் அப்போது கூறினார். இந்தியாவை அமெரிக்கா மிக நெருங்கிய மற்றும் நீண்ட ஆழமான ஒத்துழைப்பு அளிக்கும் பங்குதாரராக கருதுகிறது என்று அமெரிக்க பாதுகாப்பு அமைச்சர் கார்ட்டர் குறிப்பிட்டார். நுகர்வோர் – வாடிக்கையாளர் உறவில் இருந்து உற்பத்தி பங்குதாரர்கள் உறவிற்கு இரு நாடுகளும் முன்னேறி உள்ளனர் என்றார். தெற்காசியா மற்றும் ஆசிய பசிபிக் மண்டலம் குறித்து இருவரும் தங்கள் கருத்துகளை பகிர்ந்துக் கொண்டனர். அமெரிக்காவின் “ரீபாலன்ஸ்” திட்டமும் இந்தியாவின் ஆக்ட் ஈஸ்ட் திட்டமும் ஒன்றுபோல் உள்ளதாக அமெரிக்க அமைச்சர் கார்ட்டர் கூறினார்.
12ஆவது பிரிக்ஸ் மெய்நிகர் உச்சிமாநாட்டில் பிரமதரின் இடையீட்டு உரை

மேன்மை மிக்கவர்களே, பல்வேறு பிரிக்ஸ் நிறுவனங்கள் ஏற்பாடு செய்த இந்த மாநாட்டிற்கு நன்றி. பிரிக்ஸ் தேசிய பாதுகாப்பு ஆலோசகர்களின் 10 வது கூட்டத்தை மதிப்பாய்வு செய்த திரு பட்ருஷேவுக்கு நன்றி கூறுகிறேன். நான் முன்பு கூறியது போல், பயங்கரவாதத்தை முறியடிப்பதற்கான பிரிக்ஸ் உத்தியை இறுதி செய்தது முக்கியமான சாதனை. நமது தேசிய பாதுகாப்பு முகமைகள், ஒரு பயங்கரவாத எதிர்ப்பு செயல் திட்டத்தை விவாதிக்க வேண்டும் என்று நான் பரிந்துரைக்கிறேன். பிரிக்ஸ் வர்த்தக கவுன்சிலின் இடைக்காலத் தலைவர் திரு. செர்ஜி கேட்ரின் அவர்களுக்கும் நான் நன்றி கூறுகிறேன். நம்மிடையேயான பொருளாதார ஒருங்கிணைப்பின் முக்கிய பணி, தனியார் துறையின் கைகளில் இருக்கும். நமது இருதரப்பு வர்த்தகத்தை 500 பில்லியன் டாலர் இலக்குக்கு கொண்டு செல்ல, பிரிக்ஸ் வணிக கவுன்சில் ஒரு உறுதியான திட்டத்தை வரைய வேண்டும் என்று நான் பரிந்துரைக்கிறேன். புதிய மேம்பாட்டு வங்கியின் தலைவராக பொறுப்பேற்றுள்ள திரு. மார்கோஸ் ட்ராய்ஜோவுக்கு நான் வாழ்த்து தெரிவித்துக் கொள்கிறேன். கொவிட் பெருந்தொற்று சூழலில் தேசிய வளர்ச்சி வங்கியின் (என்.டி.பி) நிதி ஆதரவு இன்னும் பயனுள்ளதாக இருக்கும். என்.டி.பி, ரஷ்யாவில் அலுவலகம் திறந்திருப்பதில் நான் மகிழ்ச்சியடைகிறேன். அடுத்த ஆண்டு இந்தியாவிலும் உங்கள் பிராந்திய அலுவலகத்தைத் தொடங்குவீர்கள் என்று நம்புகிறேன். பிரிக்ஸ் இடை-வங்கி ஒத்துழைப்பு செயல்முறைக்காக பணியாற்றிய திரு. இகோர் ஷுவாலோவ்வை நான் வாழ்த்துகிறேன். ‘பொறுப்புள்ள நிதியுதவிக்கான கோட்பாடுகளை’ நமது வளர்ச்சி வங்கிகள் ஒப்புக் கொண்டுள்ளன என்பது மகிழ்ச்சியளிக்கிறது. பிரிக்ஸ் மகளிர் கூட்டணியைக் கூட்டுவது என்பது பிரதமர் புடினின் சிறப்பு முன்னுரிமையாக இருந்தது. அவருடைய எண்ணம் இப்போது நிறைவேறியுள்ளது. அறிக்கை அளித்த, கூட்டணியின் தலைவர் திருமதி அண்ணா நெஸ்டெரோவாவுக்கு நான் நன்றி கூறுகிறேன். இந்தியாவில் பெண்கள் தொழில்முனைவோரை மேம்படுத்த பல முயற்சிகளை மேற்கொண்டு வருகிறோம். இந்தத் துறையில், கூட்டணியானது பிரிக்ஸ்-இடை ஒத்துழைப்பை மேம்படுத்தும் என்று எதிர்பார்க்கப்படுகிறது. மீண்டும், உங்கள் அனைவருக்கும், குறிப்பாக எங்கள் புரவலர் திரு. புடினுக்கு அன்பான நன்றியைத் தெரிவித்துக் கொள்கிறேன். குறிப்பு: இது பிரதமர் உரையின் தோராயமான மொழிபெயர்ப்பாகும். அசல் உரை இந்தியில் நிகழ்த்தப்பட்டது.
டிசம்பர் 14ஆம் தேதி அகமதாபாத்தில் நடைபெறும் பிரமுக் சுவாமி மகாராஜ் சதாப்தி மஹோத்சவின் தொடக்க விழாவில் பிரதமர் பங்கேற்கிறார்

14 டிசம்பர் 2022 அன்று அகமதாபாத்தில் மாலை 5:30 மணிக்கு நடைபெறவுள்ள பிரமுக் ஸ்வாமி மஹராஜ் சதாப்தி மஹோத்சவின் தொடக்க விழாவில் பிரதமர் திரு நரேந்திர மோடி பங்கேற்கிறார். புனித பிரமுக் சுவாமி மகாராஜ் இந்தியா மற்றும் உலகம் முழுவதும் எண்ணற்ற மனங்களைத் தொட்ட ஒரு வழிகாட்டி மற்றும் குரு ஆவார். அவர் ஒரு சிறந்த ஆன்மீகத் தலைவராக மதிக்கப்பட்டு போற்றப்பட்டார். அவரது வாழ்க்கை ஆன்மீகம் மற்றும் மனிதநேய சேவைக்காக அர்ப்பணிக்கப்பட்டது. போச்சசன்வாசி அக்ஷர் புருஷோத்தம் (BAPS-பாப்ஸ்) ஸ்வாமிநாராயண் சன்ஸ்தாவின் தலைவராக, அவர் எண்ணற்ற கலாச்சார, சமூக மற்றும் ஆன்மீக முயற்சிகளை ஊக்குவித்து, கோடிக்கணக்கான மக்களுக்கு அன்பும் ஆறுதலும் வழங்கினார். மதிப்புக்குரிய பிரமுக் சுவாமி மகாராஜின் பிறந்த நூற்றாண்டு விழாவில், உலகம் முழுவதும் உள்ள மக்கள் அவரது வாழ்க்கையையும் பணியையும் கொண்டாடி வருகின்றனர். உலகக் கொண்டாட்டங்கள் அனைத்தையும் 'பிரமுக் ஸ்வாமி மஹராஜ் சதாப்தி மஹோத்சவ்' என்ற பெயரில் பாப்ஸ் சுவாமிநாராயண் சன்ஸ்தாவின் உலகளாவிய தலைமையகமான ஷாஹிபாக், பாப்ஸ் ஸ்வாமிநாராயண் மந்திர் ஒன்றிணைத்து மாபெரும் விழாவாக நடத்துகிறது. இது ஒரு மாத கால கொண்டாட்டமாக 15 டிசம்பர் 2022 முதல் 15 ஜனவரி 2023 வரை அகமதாபாத்தில் நடைபெறும். இதில் தினசரி நிகழ்வுகள், கருப்பொருள் கண்காட்சிகள் மற்றும் சிந்தனையைத் தூண்டும் அரங்குகள் இடம்பெறும். பாப்ஸ் சுவாமிநாராயண் சன்ஸ்தா 1907-இல் மகாராஜால் சாஸ்திரி அவர்களால் நிறுவப்பட்டது. வேதங்களின் போதனைகளின் அடிப்படையிலும் நடைமுறை ஆன்மீகத்தின் தூண்களின் அடிப்படையிலும் நிறுவப்பட்ட பாப்ஸ் இன்றைய ஆன்மீக, தார்மீக மற்றும் சமூக சவால்களை எதிர்கொள்ள அனைவரையும் சென்றடைகிறது. பாப்ஸ் நம்பிக்கை, ஒற்றுமை மற்றும் தன்னலமற்ற சேவையின் மதிப்புகளைப் பாதுகாப்பதை நோக்கமாகக் கொண்டுள்ளது. மேலும் அனைத்து தரப்பு மக்களின் ஆன்மீக, கலாச்சார, உடல் மற்றும் உணர்ச்சித் தேவைகளையும் வழங்குகிறது. உலகளாவிய ரீதியிலான முயற்சிகள் மூலம் மனிதாபிமான செயல்களை மேற்கொண்டு வருகிறந்து.